钦定古今图书集成/明伦汇编/官常典/第537卷 > 谭渊
## 钦定古今图书集成/明伦汇编/官常典/第537卷 > 谭渊

按《明外史》本传：“渊，清流人。父胜，洪武中为燕山右护
卫副千户。渊嗣职，燕王起兵，从夺九门，破雄县，邀击
潘忠、杨松于月漾桥。率壮士千伏水中，人持一束茭
蒙头通鼻息。南军已过，即出据桥。忠等战败，趍桥不
得渡，遂见擒。转战常为前锋，累进都指挥同知。渊骁
勇善战，引两石弓，发无不中。然性嗜杀。沧州破，王命”
给牒散降卒，未遣者三千馀人，待明给牒，渊一夜尽
杀之。王怒，渊曰：“此曹皆壮士，释之为后患。”王曰：“如尔
言，当尽杀敌。敌可尽乎？”渊惭而退。夹河之战，南军动，
尘起，渊遽前搏战，马蹶被杀。王痛之，即位，赠都指挥
使。已，追封崇安侯，谥壮节，立祠祀之。子忠袭。